***ΔΕΛΤΙΟ ΤΥΠΟΥ ΤΗΣ ΕΝΩΣΗΣ ΓΟΝΕΩΝ, ΚΗΔΕΜΟΝΩΝ & ΦΙΛΩΝ***

***ΤΩΝ ΠΑΙΔΙΩΝ ΤΟΥ ΣΙΚΙΑΡΙΔΕΙΟΥ ΙΔΡΥΜΑΤΟΣ-17/6/21***

Την Πέμπτη 17/6/2021 η Διοίκηση του Σικιαριδείου, με τους εργαζόμενους διοργάνωσαν διαδικτυακή ημερίδα με θέμα ***“ Σικιαρίδειον Ίδρυμα 2021: Παροχή υπηρεσιών και προοπτικές στον τομέα της εκπαίδευσης και της κοινωνικής ένταξης ”.***

Ο Σύλλογος Γονέων, Κηδεμόνων & Φίλων των Παιδιών του Σικιαριδείου Ιδρύματος συμμετείχε ενεργά στην εκδήλωση.

Κατ’ αρχήν συνεχάρη όλους τους παράγοντες που με την όμορφη αυτή πρωτοβουλία τους βοηθούν στην ανάπτυξη και επανασύνδεση του ιστορικού αυτού ιδρύματος με την κοινωνία. Στη συνέχεια ο Πρόεδρος του Συλλόγου αναφέρθηκε στα δύσκολα χρόνια που πέρασε το ίδρυμα, αλλά και στις προοπτικές που ανοίγονται διάπλατα στο μέλλον.

To ΣΙΚΙΑΡΙΔΕΙΟ την εποχή της ίδρυσής του υπήρξε πρωτοποριακό, με σκοπό να συμβάλει αποφασιστικά στην εκπαίδευση, την κοινωνική ένταξη, την ψυχολογική υποστήριξη και προστασία των ατόμων με Νοητική Υστέρηση, Αυτισμό και Σύνδρομο DOWN.

Τονίστηκε ότι τα λάθη, οι παθογένειες, οι πολιτικές προσωρινής διαχείρισης χωρίς κανένα όραμα, δυστυχώς είχαν γίνει καθημερινότητα τα τελευταία χρόνια με αποτέλεσμα να σπαταληθούν άσκοπα ανθρώπινοι και οικονομικοί πόροι του κληροδοτήματος. Το ίδρυμα βίωσε καταστάσεις έντονης παρακμής αμφισβήτησης των δυνατοτήτων του και την απαξίωση της κοινωνικής του υπόστασης.

Η Ένωσή μας με τις παρεμβάσεις της, επεσήμαινε έγκαιρα όλα τα παραπάνω, υποβάλλοντας ταυτόχρονα συγκεκριμένες προτάσεις εξυγίανσης. Δυστυχώς όμως οι δυνατότητες μας ήταν περιορισμένες, διότι παρά τις υποσχέσεις, κανείς δεν μας έδωσε τον ρόλο που αξίζει να έχουμε στα διοικητικά πράγματα του ιδρύματος ως ένας από τους βασικούς πυλώνες της ύπαρξής του.

Με ευχαρίστηση βλέπουμε, τον τελευταίο καιρό, ιδιαίτερα μετά την τοποθέτηση της νέας Διοίκησης, με επικεφαλής την Πρόεδρο κα Λιούτα, να υπάρχει συγκεκριμένος σχεδιασμός και να εφαρμόζονται πολιτικές που από την αρχή της θητείας μας είχαμε επισημάνει και προτείνει ως την μοναδική λύση για την σωτηρία του ιδρύματος. Συγκεκριμένα, τα γεγονότα που μας γεμίζουν με ελπίδα και αισιοδοξία για ένα καλλίτερο μέλλον του ιδρύματος προς όφελος των παιδιών μας αλλά και εξυπηρέτησης ακόμα περισσότερων οικογενειών, τα αναφέρουμε επιγραμματικά :

* H υλοποίηση του προγράμματος των απαραίτητων έργων, με την αμέριστη βοήθεια που προσέφερε ο Δήμος Αμαρουσίου, οδηγούν στην αδειοδότηση, ώστε το ίδρυμα να λειτουργήσει ως ΚΔΗΦ (Κέντρο Διημέρευσης & Ημερήσιας Φροντίδας). Η σημαντικότερη αλλαγή που εξασφαλίζει σε μεγάλο βαθμό την οικονομική βιωσιμότητά και την αυτόνομη πορεία του.
* Η ανάληψη, για τα επόμενα 3 τουλάχιστον χρόνια, της μεταφοράς των εκπαιδευόμενων αποκλειστικά από την Περιφέρεια. Ένα μεγάλο πρόβλημα που λύθηκε, ενώ στο πρόσφατο παρελθόν απείλησε το κλείσιμο του ιδρύματος.
* Η πραγματοποίηση λειτουργίας στον Ιερό Ναό που βρίσκεται στο χώρο, σηματοδοτεί την αλλαγή του κλίματος και το άνοιγμα του ιδρύματος στην τοπική κοινωνία. Ευχόμαστε να μονιμοποιηθεί η τακτική λειτουργία της εκκλησίας.
* Οι παραδοσιακά στενές σχέσεις και δυνατότητες συνεργασίας με το Δήμο Αμαρουσίου, ενισχύονται ακόμα περισσότερο με την παράλληλη λειτουργία της νέας δομής ΚΔΑΠ που δημιουργήθηκε στον ίδιο χώρο, και θα συμβάλλει στην βελτίωση της εκπαίδευσης των ωφελούμενων.
* Η Πανδημία δημιούργησε τρομερές δυσκολίες παγκοσμίως στην λειτουργία όλων των τομέων της οικονομίας και έφερε αναστάτωση της ζωής όλων μας. Παρ όλα αυτά, το ίδρυμα κατόρθωσε να παραμείνει ανοικτό και να λειτουργεί με ασφάλεια εφαρμόζοντας πιστά τα ιατρικά πρωτόκολλα. Οργανώθηκε μάλιστα έγκαιρα και άψογα στο χώρο του ιδρύματος πρόγραμμα εμβολιασμού από τον ΕΟΔΥ των εκπαιδευόμενων που επιθυμούσαν .

Δεν έχουμε αυταπάτες ότι για να φθάσει το ιστορικό αυτό ίδρυμα να λειτουργεί υποδειγματικά όπως του αξίζει χρειάζονται να γίνουν ακόμα πολλά. Εμείς από την πλευρά μας ως εκπρόσωποι των Γονέων , Κηδεμόνων & Φίλων των Παιδιών του Σικιαριδείου Ιδρύματος, διαβεβαιώνουμε την Διοίκηση ότι, είμαστε έτοιμοι να υποστηρίξουμε, προσφέροντας την βοήθειά μας όπου μπορούμε, ενέργειες και δράσεις της που σκοπό έχουν την βελτίωση των συνθηκών διαβίωσης, την ανάπτυξη των εκπαιδευτικών δραστηριοτήτων και την κοινωνική ένταξη όλων των εκπαιδευόμενων παιδιών μας.

Όλα τα παραπάνω αναγνωρίζουμε ότι επιτεύχθηκαν λόγω του έντονου ενδιαφέροντος που έδειξαν οι υπεύθυνοι από την αρχή καθώς και της συντονισμένης προσπάθειας που έγινε από την αρμόδια υφυπουργό κ. Δόμνα Μιχαηλίδου, τον Περιφερειάρχη Αττικής κ. Γιώργο Πατούλη, τον Δήμαρχο Αμαρουσίου κ. Θεόδωρο Αμπατζόγλου και την δραστήρια Πρόεδρο του ιδρύματος, κ. Κορίνα Λιούτα. Εκφράζουμε σε όλους τις θερμές μας ευχαριστίες και τους ευχόμαστε καλή συνέχεια στο έργο τους.

Ευχόμαστε να είναι πάντα δίπλα μας, συμπαραστάτες των παιδιών μας.